চন্দা (স্বরা ভাস্কর) 
নীল বাটে সন্নাটা
মেয়ে আপুকে স্কুলে পড়িয়ে মাথা উঁচু করে বাঁচার রাস্তা তৈরি করতে চায় চন্দা। সে নিজে পরিচারিকা। মেয়ে অঙ্কে কাঁচা! তাই তাকে টিউশনে ভর্তি করার জন্য চন্দাকে আরও পাঁচ জায়গায় নানা ছোটখাটো কাজ জোগাড় করে নিতে হয়। তার স্বপ্ন একটাই— মেয়েটা একটু ভাল করে পড়াশোনা শিখবে। তারপর একটা ভাল চাকরি পাবে...আর পরের বাড়ির ঠিকে-কাজ থেকে মুক্তি পাবে সে! মা হিসেবে চন্দার এই চাওয়ায় হয়তো কোনও অভিনবত্ব নেই। কিন্তু তার চাহিদার সঙ্গে মেয়ে যা চায়, সেটা মেলানোর পন্থাটা তার দারুণ! আপু ছটফটে, দুষ্টু। তার সাফ কথা, ‘ঝিয়ের মেয়ে ঝি-ই হয়’! মেয়ে যাতে তাকে দেখে অনুপ্রাণিত হয়, তাই ক্লাস এইট পাশ করা চন্দা যেন তেন প্রকারেণ মেয়ের ক্লাসেই ভর্তি হয়। যাতে মা তারই ক্লাসে পড়ছে, তার বন্ধুদের সঙ্গেই টিফিন খাচ্ছে, খেলছে, গল্প করছে— এইসব দেখে মেয়ে একটু অন্তত অপ্রস্তুত হয়। আর সেটা ঘটেও। দু’জনের চুক্তি হয়, মেয়ে যদি মায়ের চেয়ে স্কুলের পরীক্ষায় বেশি নম্বর পায়, মা স্কুল ছেড়ে দেবে! মেয়ের চোখে স্বপ্ন এঁকে দেওয়ার এই পদক্ষেপ অনেক কথাই বলে দেয় চন্দা সম্পর্কে।
 


লীলা (দীপ্তি নাভাল)
লিসন...অমায়া
লীলা দিল্লিতে লাইব্রেরি ক্যাফে চালায়। তার এক মেয়ে, অমায়া। মেয়ে পেশাদার লেখক। অনেকগুলো বছর নিঃসঙ্গই কাটিয়ে দিয়েছে লীলা। স্বামীর মৃত্যু হয়েছে বহুদিন। কিন্তু বসন্ত আসে আরেকবার! লীলা প্রেমে পড়ে ফোটোগ্রাফার জয়ন্তের। অমায়াকে লীলাই বলে, সে জয়ন্তকে বিয়ে করতে চায়। অমায়া কিন্তু মেনে নিতে পারে না। মায়ের ব্যাপারে সে ভীষণ ‘পজেসিভ’। মা’কে বরাবরই সামাজিক দায়িত্ব পালন করা একজন প্রৌঢ়া হিসেবেই দেখে এসেছে অমায়া। অথবা বাড়ির ভিতরে একজন মায়ের ঠিক যা যা ‘রোল’ থাকতে পারে— সেগুলোর দায় নিতে পারা একজন মহিলা হিসেবে। আরও ভাল করে বলতে গেলে, বাবার ছায়াসঙ্গিনী হিসেবেই— যে অন্য কারও সঙ্গে জড়িয়ে পড়লে বাবার স্মৃতি নষ্ট হয়ে যাবে বলে অমায়ার ভয়! মা-ও যে প্রেমে পড়তে পারে, এই চিন্তাটাই সে করতে পারে না। তবে লীলা নিজের পদক্ষেপ নিয়ে খুশি। সে জানে, নিজের জীবনটা তার কাছে পরিতোষজনক হওয়া দরকার। তার মূল্যবোধ ‘আরবান’। মেয়ের জন্য ‘ত্যাগস্বীকার’এর মতো ‘বলিউডি’ নয়। প্রেমটা যে খালি প্রেমই, এবং তার সঙ্গে ‘মা’ হওয়া বা না-হওয়া কিংবা ‘বয়স্ক’ হওয়া বা না-হওয়ার কোনও সম্পর্ক নেই— সেটাই তার চরিত্রের ‘ফিলোজফি’।

গজালা (তব্বু)
হায়দর
শেক্সপিয়রের ‘হ্যামলেট’এর পাঠকদের গার্ট্রুডের সম্পর্কে দারুণ সব ধারণা থাকার কথা নয়। সে বড়ই একমাত্রিক। হয়তো হ্যামলেটের কথামতো কিঞ্চিৎ বোকাও! কিন্তু ‘হায়দর’এ গজালার চরিত্রের মধ্যে অন্ধকার, অবুঝপনা, প্রেম, স্নেহ, কুটিলতা, সারল্য সবকিছুই মাপমতো ছিল। ছেলের সঙ্গে মায়ের সম্পর্কে ‘ইডিপাস কমপ্লেক্স’এর ঘোরপ্যাঁচও ছবির বিভিন্ন দৃশ্যে বর্ণিত। হায়দর কলেজ-পড়ুয়া। কাশ্মীরে সন্ত্রাস দমনের আবহে সে জানতে পারে, তার বাবা খুন হয়েছে। বাড়ি ফিরে তার কাছে পরিষ্কার হয়, খুনের পিছনে রয়েছে তার কাকা। তার জীবনে আঁধার আরও ঘনিয়ে আসে, যখন জানা যায় কাকাকে সাহায্য করেছিল তার মা গজালা। তারপর মা বিয়ে করে সেই কাকাকেই। হায়দরের জীবনে তখন একমাত্র লক্ষ্য হয়ে দাঁড়ায় প্রতিশোধ। সাদৃশ্য থাকলেও ‘হ্যামলেট’ থেকে সরাসরি অ্যাডাপ্ট করা হয়নি ‘হায়দর’। হিন্দি ছবিতে কাশ্মীর ছিল প্রেক্ষাপট। এবং সেখানে গল্পের উপাদান পুরোদস্তুর ‘ডার্ক’। সে রকম আবহাওয়ায় ‘মা’ শব্দটার সব মানেই যে ইতিবাচক হতে হবে, এই ধারণায় বিশ্বাস করেনি এই ছবি। তব্বুর করা এই চরিত্রটি ভীষণ ‘ভালনারেব্‌ল’। ফিল্মের ইতিহাসে একটা ‘ডার্ক’ উদাহরণও।

শুভাঙ্গিনী (রেবতি)
মার্গারিটা উইথ আ স্ট্র
সেরিব্রাল পলসি আক্রান্ত মেয়ের মা। তাই তার জীবনযুদ্ধটা অন্য মায়েদের চেয়ে আলাদা। মেয়ে লায়লার জন্য বাড়তি চিন্তা করে শুভাঙ্গিনী। সব রকম প্রতিকূলতা থেকে আগলে রাখতে চায়। মাঝে মাঝে মেয়েকে স্পেস দিতেও নারাজ সে। আবার প্রথম প্রেম ভেঙে যাওয়ার পর মেয়ের পাশে সে-ই দাঁড়ায়। নিউ ইয়র্ক বিশ্ববিদ্যালয়ে স্কলারশিপ পাওয়ায় পর স্বামীর আপত্তি সত্ত্বেও মেয়েকে নিয়ে পাড়ি দেয় বিদেশে। 
মা-মেয়ের বন্ডিং এতটাই পোক্ত, যে মেয়ে উভকামী জেনে প্রথমে মেনে না নিলেও, পরে আপন করে নেয় শুভাঙ্গিনী। নিজের অসুস্থতা (কোলোন ক্যানসার) বহুদিন লুকিয়ে রাখে সে, যাতে লায়লা না ভেঙে পড়ে।

 
সুনীতা (রত্না পাঠক)
কপূর অ্যান্ড সন্‌স
বাচ্চারা যতই ভাবুক মা বেশি ভালবাসে দাদা বা দিদিকে, মায়েরা নাকি কখনওই তেমন হয় না। মায়েরা সব সন্তানকে সমান ভালবাসবে। মাতৃত্বের এই পাঠ সব মেয়েদেরই পড়ানো হয়। কিন্তু সকলে ভুলে যায়, মানুষ মাত্রেই পক্ষপাতে বিশ্বাসী। শাকুন বত্রার ‘কপূর অ্যান্ড সন্‌স’ মূলধারার বলিউডের অনেক নিয়মই ভেঙেছিল। তার মধ্যে অন্যতম, মায়ের চরিত্র সুনীতা। রত্না পাঠক অভিনীত এই চরিত্র তার দুই ছেলেকেই ভালবাসে। কিন্তু বড় ছেলে তার কাছে ‘আদর্শ’! তাই ছোট ছেলের প্রতিভাকে গুরুত্ব না দিয়ে, তার লেখা গল্প বেমালুম ঝেপে দিয়ে বড় ছেলের মগজে ঢুকিয়ে দেয়। সুনীতা ছেলেদের সামনে স্বামীর পরকীয়ার কথাও খোলামেলা আলোচনা করে। পারিবারিক মর্যাদা রক্ষার ঝুটো দায় নিজের ঘাড়ে নেয় না। আদর্শ ছেলের সমকামিতা প্রথমে মেনে নিতে না পারলেও পরে তার ‘বন্ধু’র কথা জানতে চায় স্নেহভরেই।